Document ID: 32005D0697

KOMISJONI OTSUS,
12. september 2005,
millega muudetakse otsust 2000/745/EÜ, millega kiidetakse heaks seoses muu hulgas Indiast pärit polüetüleentereftalaadi importi käsitleva dumpinguvastase menetlusega pakutud kohustused
(2005/697/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed) (1) (edaspidi “dumpinguvastane algmäärus”), eriti selle artiklit 8,
võttes arvesse nõukogu 6. oktoobri 1997. aasta määrust (EÜ) nr 2026/97 kaitse kohta subsideeritud impordi eest riikidest, mis ei ole Euroopa Ühenduse liikmed (2) (edaspidi “subsiidiumitevastane algmäärus”), eriti selle artikleid 13 ja 15,
olles nõu pidanud nõuandekomiteega,
ning arvestades järgmist:
A. MENETLUS
(1)
Nõukogu määrusega (EÜ) nr 2604/2000 (3) kehtestas nõukogu lõplikud dumpinguvastased tollimaksud muu hulgas Indiast pärit polüetüleentereftalaatkile (PET-kile) impordi suhtes. Kõnealuse määruse artikli 2 lõike 1 kohaselt vabastati nimetatud tollimaksust selliste äriühingute poolt eksporditava polüetüleentereftalaatkile import, kelle võetud hinnakohustus heaks kiideti.
(2)
Määrusega (EÜ) nr 2603/2000 (4) kehtestas nõukogu lõplikud tasakaalustavad tollimaksud muu hulgas Indiast pärit polüetüleentereftalaatkile (PET-kile) impordi suhtes ühendusse. Kõnealuse määruse artikli 2 lõike 1 kohaselt vabastati nimetatud tollimaksust selliste äriühingute poolt eksporditava polüetüleentereftalaatkile import, kelle võetud hinnakohustus heaks kiideti.
(3)
29. novembril 2000. aastal võttis komisjon vastu otsuse 2000/745/EÜ, (5) millega kiideti heaks kohustused, mida seoses kahe eespool nimetatud menetlusega olid pakkunud kõnealuse otsuse artiklis 1 loetletud eksportijad.
(4)
12. jaanuaril 2005. aastal teatas komisjon määrusega (EÜ) nr 33/2005 (6) uut eksportijat käsitleva läbivaatamise algatamisest vastavalt dumpinguvastase algmääruse artikli 11 lõikele 4.
(5)
Samal ajal ja samadel alustel algatas komisjon määruse (EÜ) nr 2603/2000 (7) kiirendatud korras läbivaatamise.
(6)
Uurimise lõpptulemused ja -järeldused on esitatud nõukogu määruses (EÜ) nr 1646/2005, (8) millega muudetakse määrust (EÜ) nr 2604/2000 ja nõukogu määruses (EÜ) nr 1645/2005, (9) millega muudetakse määrust (EÜ) nr 2603/2000.
B. KOHUSTUS
(7)
Pärast South Asian Petrochem Limited (edaspidi “äriühing”) teavitamist faktidest ja kaalutlustest, mille põhjal kavatseti kehtestada muudetud lõplik dumpinguvastane tollimaks ning tasakaalustav tollimaks temalt pärit impordi suhtes ühendusse, pakkus äriühing hinnakohustust vastavalt dumpinguvastase algmääruse artikli 8 lõikele 1 ning subsiidiumitevastase algmääruse artikli 13 lõikele 1. Kõnealuses kohustuses pakkus asjaomane eksportiv tootja kõnealuse toote müüki vähemalt sellisel hinnatasemel, mis kõrvaldab dumpingu ja subsideerimise kahjustava mõju.
(8)
Samuti esitab äriühing komisjonile regulaarselt üksikasjalikku teavet ühendusse suunatud ekspordi kohta ja seega saab komisjon kohustuse täitmist tõhusalt jälgida. Lisaks on nimetatud äriühingu müügistruktuur selline, et komisjoni arvates ei ole kokkulepitud hinnakohustusest kõrvalehoidmine tõenäoline.
(9)
Eespool öeldut arvesse võttes on äriühingu South Asian Petrochem Limited hinnakohustus vastuvõetav.
(10)
Selleks, et komisjon saaks tõhusalt jälgida äriühingu kohustuse täitmist, tuleb kohustusest tuleneva vabasse ringlusse lubamise taotluse esitamisel asjaomasele tolliasutusele võimaldada tollimaksuvabastust üksnes juhul, kui esitatakse arve, mis sisaldab vähemalt määruse (EÜ) nr 2604/2000 lisas loetletud teavet. Selline teave on vajalik ka selleks, et tolliasutused saaksid piisava täpsusega kindlaks teha, kas veetav kaup on äridokumentidega vastavuses. Kui sellist arvet ei esitata või kui see ei vasta tollis esitatud kaubale, tuleb tasuda asjakohane dumpinguvastase tollimaksu määr ja tasakaalustav tollimaks.
(11)
Kohustuse rikkumise või kohustusest loobumise korral või kui on põhjendatud kahtlus, et kohustust rikutakse, võib kohaldada ajutist või lõplikku dumpinguvastast tollimaksu vastavalt dumpinguvastase algmääruse artikli 8 lõigetele 9 ja 10 ning vajadusel subsiidiumitevastase algmääruse artikli 13 lõigetele 9 ja 10,
ON VASTU VÕTNUD KÄEOLEVA OTSUSE:
Artikkel 1
Otsuse 2000/745/EÜ artiklis 1 esitatud tabelisse lisatakse järgmine:
Riik
Tootja
TARICi lisakood
“India
South Asian Petrochem Limited
A 585”
Artikkel 2
Käesolev otsus jõustub järgmisel päeval pärast selle avaldamist Euroopa Liidu Teatajas.
Brüssel, 12. september 2005

Labels: 1
3
4
18